# SKRIVEØVELSE - SKRIV DIN EGEN MINICASE

**Skriveformål:** I skal arbejde med at konstruere en minicase om omsorgssvigt, reaktioner samt risiko- og resiliensfaktorer til en modtager (=et andet par), som har samme viden som jer.

**Læringsmål:** 1) Træning i at kunne inddrage og vurdere forskellige forklaringer på omsorgssvigt og reaktioner herpå, herunder risiko- og resiliens faktorer. 2) Træning i at vurdere betydningen af sociale og kulturelle faktorer i forhold til menneskers handlinger.

**Skriveordre:** Skriveøvelsen må laves i par! I har 20minutter til skriveøvelsen.

Skriv en minicase, der skal handle om voksen person (+18år), der har oplevet omsorgssvigt og om hvordan vedkommende reagerer. I skal komme ind på forskellige risiko- og resiliensfaktorer. Når I er færdige, skal I gemme jeres case.

Et andet par skal senere analysere jeres minicase, derfor er det vigtigt, at I ikke bruger fagbegreber, der knytter sig direkte til omsorgssvigt og reaktioner og til formuleringer, der er taget direkte fra resultaterne i Kauai-undersøgelsen. Det er altså no-go f.eks. at skrive ” Emil er udsat for vanrøgt og fysisk omsorgssvigt” og at skrive direkte af fra ill. 8.8.: ”Moderen har stabil beskæftigelse udenfor hjemmet”. Omformuler i stedet som i modelteksten nedenfor, hvor I kan se et eksempel på, hvordan indhold af en minicase kan se ud.

**Modeltekst – minicase:**

*Helena er en 23-årig ung kvinde, der netop er færdig med sin bacheloruddannelse. Hun har fået arbejde i en by, hvor hun ingen kender. Hende og kæresten brød op i slutningen af studietiden, og hun har nu svært ved at tilpasse sig til sit nye liv, idet hun har svært ved at stole på nye folk.*

*Hun har ellers været vant til at klare sig selv fra en tidlig alder. Forældrene blev skilt, da Helena var 7 år, hvor hende og lillebroren på 6 år flyttede med moderen, der var meget ramt af skilsmissen og fik massive psykiske udfordringer. Moderen, der på det tidspunkt var 24år, havde ikke nået at få en uddannelse, da hun mødte sit livs kærlighed og tidligt fik børn. Det var begge ønskebørn og særligt de første år havde været lykkelige. Men det var svært nu at få råd til det hele. Så moderen tog de ekstravagter, hun kunne få med sæsonarbejde, selvom det betød, hun kunne være væk flere dage i træk. Helena har derfor altid selv smurt sin og broderens madpakke, inden de skulle i skole, hvis der altså var mad i køleskabet. Når der ikke var, fortalte hun sin lærer, at hun bare havde spist madpakken tidligere på dagen. I skolen så hun et frirum, hvor hun kunne nørde med litteratur, som stadig er hendes store passion. Derudover har hun haft én tæt veninde, som hun har fulgtes med gennem folkeskolen og gymnasiet, og som hun stadig har kontakt med.*